Kort tid efter bronzemedaljerne var en realitet, er puslespillet om sammensætningen af næste års trup er gået i gang hos høgene i Frederikshavn. I dag meddeler holdet, at man har forlænget kontrakten med Mark Müller Larsen for de kommende to sæsoner. - I Mark har vi en stabil og dygtig back der leverer i hver eneste kamp, og vi kan udvikle Mark og ser ham som en vigtig brik på holdet i de kommende år. Mark er en spiller, der er vellidt i klubben, og han har spillet i Frederikshavn hele sin karriere bortset fra en lille afstikker til Aalborg Pirates, og det er altid glædeligt, når en af vores egne har lyst til at fortsætte i klubben, lyder det fra White Hawks i en pressemeddelelse. -Jeg er glad for at spille i White Hawks, og stolt over at spille for min hjemby. Da begge parter var interesseret i at forlænge kontrakten var det ikke så svært. Personligt vil jeg gerne tage mere ansvar end sidste sæson. Udvikle mit spil og naturligvis forsøge at blive bedre dag for dag og kamp for kamp. Men det jeg vil allermest er at vinde guld og spille med i toppen, hvilket jeg føler vi kan i White Hawks, lyder det fra Mark Müller Larsen.

Referat:
Bronzevinderne i eliteserien i ishockey har valgt at fortsætte samarbejde med Mark Müller Larsen